Dănuț Lupu a dezvăluit ce făceau fotbaliștii din lotul României în timpul meciului disputat cu Irlanda din anul 1990, meci ce s-a disputat la Genoa în cadrul Campionatului Mondial din Italia, pierdut, din păcate, de echipa națională, scor 5-4 după loviturile de departajare.
Invitat la FANATIK SUPERLIGA, emisiune care este live în fiecare zi de luni, marți și vineri, de la ora 10:30, pe site-ul FANATIK.RO, Dănuț Lupu a vorbit despre meciul dramatic cu Irlanda de la Campionatul Mondial din anul 1990.
Acesta a dezvăluit că în momentul când s-a ajuns la loviturile de departajare, mai mulți jucători din lotul României au ales să meargă la baie pentru a nu-și asuma responsabilitatea de a executa 11 metri.
„Plecatul de pe bancă nu a fost ok. Dar era conștient că la 11 metri nu mai depinde de el. În momentul când ajungi la 11 metri știi ce jucători ai și cum execută penalty-urile.
Păi îți dau eu un exemplu. În 1990, când am ajuns la 11 metri să-i vezi unii spre baie. Mă refer la fotbaliștii care nu voiau să bată.
Da, au fost jucătorii care nu și-au asumat responsabilitatea. Nu contează jucătorii care n-au bătut, nu dau nume”, a dezvăluit Dănuț Lupu la FANATIK SUPERLIGA.
Dinamo a câștigat meciul cu UTA Arad, scor 2-0, și va juca barajul de rămânere-promovare în Superliga României în fața celor de la Csikszereda Miercurea Ciuc.
Dănuț Lupu, fostul mare jucător al „câinilor”, a declarat că ar fi preferat ca formația din Ștefan cel Mare să joace împotriva celor de la Mioveni în detrimentul echipei din Miercurea Ciuc.
„Eu de Mircea Rednic eram sigur că nu îi va încurca, iar Dinamo nu va avea probleme. Dar am stat la mâna altora. Trag un semnal de alarmă. Mai aveți două meciuri.
Mi-aș fi dorit să joace cu CS Mioveni decât cu Csikszereda. Eu am fost sigur că vor câștiga în seara aceasta. Eram conștient de faptul că vor conta celelalte partide.
Până în minutul 60 la Craiova, când era 1-1, am crezut că va reuși și Craiova să facă ceva. Până la urmă, eu cred că FC U Craiova a avut cel mai bun lot din cele 5 echipe”, a spus și Dănuț Lupu la FANATIK SUPERLIGA.